b'\n_START_ARTICLE_\nKonstruktyvizmas (meno kryptis)\n_START_PARAGRAPH_\nKonstruktyvizmas (lot. constructivus\xc2\xa0\xe2\x80\x93 tai, ko reikia statant)\xc2\xa0\xe2\x80\x93 apie 1914 m. Rusijoje susiformavusi architekt\xc5\xabros, dail\xc4\x97s ir literat\xc5\xabros srov\xc4\x97 ir meno teorija, kuri trumpai dominavo Rusijoje po 1917 m. Spalio revoliucijos, nuo 1920 m. paplito Vakar\xc5\xb3 Europoje._NEWLINE_Konstruktyvizmo literat\xc5\xabrai b\xc5\xabdingi agitaciniai monta\xc5\xbeiniai, lakoni\xc5\xa1ko reklaminio stiliaus k\xc5\xabriniai. Konstruktyvistinei dailei b\xc5\xabdingas pramonini\xc5\xb3 med\xc5\xbeiag\xc5\xb3 \xe2\x88\x92 stiklo, plastmas\xc4\x97s, standartini\xc5\xb3 metalini\xc5\xb3 detali\xc5\xb3 \xe2\x88\x92 naudojimas. Konstruktyvizmo pradininku laikomas\xc2\xa0rus\xc5\xb3 dailininkas Vladimiras Tatlinas, kuris 1914 m. gr\xc4\xaf\xc5\xbe\xc4\x99s \xc4\xaf Rusij\xc4\x85 i\xc5\xa1 Pary\xc5\xbeiaus prad\xc4\x97jo kurti reljefin\xc4\x97s skulpt\xc5\xabros k\xc5\xabrinius i\xc5\xa1 med\xc5\xbeio, vielos, metalo skardos. V. Tatlinas buvo paveiktas P. Pikaso eksperiment\xc5\xb3 skulpt\xc5\xabroje ir 1913 m. ital\xc5\xb3 futurist\xc5\xb3 manifesto. Kitais reik\xc5\xa1mingais konstruktyvistais buvo broliai Naumas Gabo ir Antuanas Pevsneris. Prie konstruktyvizmo meno sampratos platinimo reik\xc5\xa1mingai prisid\xc4\x97jo Bauhaus menininkas Laslas Mohojus-Nadis Vokietijoje.'